《遂初泉》
宋代·赵蕃

荆溪溪水清无底，下有乱石白齿齿。
东坡先生所止居，想像神游应不死。
后来高躅嗣者谁，东门孙氏贤埙篪。
不惟文采风流是，酿酒喜客俱似之。
忆昨为官在吴里，三年徵逐一日尔。
诗传活法付乃兄，酒有名方属吾弟。
当时酿熟曾入唇，大孙绝叹能逼人。
世间名贤久难辨，顾恐石室来乱真。
遂初自是渠家赋，大孙取以名其住。
我今以是谥君酒，要使交情不忘故。
嗟予老矣百不如，有竹万个中藏书。
原从吾徒授此术，归去佣田亲种秫。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。